กรมอุตุนิยมวิทยา เตือนประชาชนทุกภาคเตรียมรับสภาพอากาศเปลี่ยนแปลง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า วันนี้พื้นที่ภาคเหนือ ภาคตะวันออกเฉียงเหนือ ภาคกลาง ภาคตะวันออก รวมถึงกรุงเทพมหานครและปริมณฑล มีอากาศร้อนกับฟ้าหลัวในตอนกลางวัน และมีฝนฟ้าคะนองกับลมกระโชกแรงบางแห่ง ส่วนภาคใต้ยังคงมีฝนฟ้าคะนองเกิดขึ้นได้ สำหรับวันที่ 23-27 เมษายนนี้ บริเวณประเทศไทยตอนบน มีอากาศร้อนถึงร้อนจัด รวมถึงมีฝนฟ้าคะนองบางแห่ง แต่ภาคใต้มีฝนลดลง ขอให้ประชาชนบริเวณดังกล่าวดูแลรักษาสุขภาพ เนื่องจากสภาพอากาศเปลี่ยนแปลง รวมถึงระวังอันตรายจากฝนฟ้าคะนอง ลมกระโชกแรง สำหรับเกษตรกรควรเตรียมการป้องกันความเสียหายจากผลผลิตทางการเกษตรไว้ด้วย